“ሰብዓዊ መብት የምናከብረውና የምናስከብረው ለህዝባችንና ለፍትህ ስንል ነው”- ወይዘሮ አዳነች አቤቤ
አዲስ አበባ፦ “ሰብዓዊ መብት የምናከብረውና የምናስከብረው ለማንም ብለን ሳይሆን ለህዝባችንና ለፍትህ ስንል ነው” ሲሉ የፌዴራል ጠቅላይ አቃቤ ህግ ወይዘሮ አዳነች አቤቤ ገለፁ።
ወይዘሮ አዳነች አቤቤ ሰሞኑን አምነስቲ ኢንተርናሽናል ባወጣው ሪፖርት ዙሪያ በፌስቡክ ገፃቸው ባስተላለፉት መልእክት፤ “በአምነስቲ ኢንተርናሽናል የወጣውን መግለጫ ተመልክተነዋል” ያሉት ወይዘሮ አዳነች ሪፖርቱን የማጣራት ሥራ መጀመሩንም አስታውቀዋል። 
“የማጣራት ሥራችንን አጠናቀን ምላሽ ለመስጠት በሂደት ላይ እያለን መግለጫው በተለያዩ ሚዲያዎች ተሰራጭቷል” ሲሉም ጠቅሰዋል። 
“አሁንም ቢሆን ዘገባውን ከይዘቱ፣ ከአካሄዱ፣ እንዲሁም የጉዳዩን እውነተኛነት እና ገለልተኛነት የማጣራት ሥራችንን በቶሎ ለማጠናቀቅ እየሰራን ነው” ሲሉም ገልፀዋል። 
“በማጣራት ሥራችንና በሚገኘውም ውጤት፣ ሪፖርቱ እውነት በሆነበት ልክ፣ መወሰድ ያለባቸውን እርምጃዎች እንወስዳለን” ብለዋል ወይዘሮ አዳነች በመልእክታቸው። 
ሀሰት በሆነበት ወይም በተጋነነበት አኳያ ከአምነስቲ ኢንተርናሽናል ጋራ በመወያየት ሪፖርቱ እንዲስተካከል ለማድረግ እንደሚጥሩ በመግለፅ፤ “ይህ ባይቻል እንኳን ህዝቡ እና ዓለም አቀፉ ማህበረሰብ እውነቱን እንዲያውቀው በመረጃ አስደግፈን እናሳያለን” ሲሉም አስታውቀዋል።
አዲስ ዘመን ግንቦት 26/2012
 በጋዜጣው ሪፖርተር